**LĒMUMS**

Liepājā

|  |  |
| --- | --- |
| 2022.gada 20.janvārī |  Nr.10/2(prot. Nr.2, 7.§) |

Par deleģēšanas līguma slēgšanu ar
SIA “OC Liepāja”

Likuma “Par pašvaldībām” 15.panta pirmās daļas 4.punktā noteikta pašvaldību autonomā funkcija - gādāt par iedzīvotāju izglītību, tai skaitā pašvaldībai nodrošināt pamatizglītības un vispārējās vidējās izglītības iegūšanu, organizatoriska un finansiāla palīdzība ārpusskolas mācību un audzināšanas iestādēm un izglītības atbalsta iestādēm. Minētā funkcija sevī ietver arī iedzīvotāju tiesības iegūt izglītību drošā un sakārtotā vidē, kā arī no tā izrietošo pienākumu pašvaldībām uzturēt tās izveidoto iestāžu, tai skaitā profesionālās ievirzes izglītības iestāžu, ēkas un telpas (Izglītības likuma 17.panta trešās daļas 7.punkts un Bērnu tiesību aizsardzības likuma 66.panta otrās daļas 6.punkts).

Saskaņā ar likuma “Par pašvaldībām” 15.panta pirmās daļas 6.punktu viena no pašvaldības autonomajām funkcijām ir veicināt iedzīvotāju veselīgu dzīvesveidu un sportu. No minētās funkcijas izriet ne tikai nodrošināt profesionālās ievirzes sporta izglītības programmu īstenošanu, bet arī attiecīgas sporta infrastruktūras apsaimniekošanu un uzturēšanu, nodrošināt un koordinēt veselību veicinošus un izglītojošus sporta pasākumus, tai skaitā uzraudzīt un uzlabot sportistu veselības stāvokli, kā arī paaugstināt jaunatnes sporta, tai skaitā futbola, sistēmas kvalitāti.

Likuma “Par pašvaldībām” 15.panta ceturtā daļa paredz, ka no katras autonomās funkcijas izrietošu pārvaldes uzdevumu pašvaldība var deleģēt privātpersonai vai citai publiskai personai. Pārvaldes uzdevuma deleģēšanas kārtību, veidus un ierobežojumus nosaka Valsts pārvaldes iekārtas likums. Saskaņā ar Valsts pārvaldes iekārtas likuma 40.panta pirmo un otro daļu privātpersonai pārvaldes uzdevumu var, citstarp, deleģēt ar līgumu, ja tas paredzēts ārējā normatīvajā aktā, ievērojot šā likuma 41.panta otrās un trešās daļas noteikumus. Pārvaldes uzdevumu var deleģēt vienīgi tad, ja pilnvarotā persona attiecīgo uzdevumu var veikt efektīvāk.

Saskaņā ar likuma “Par pašvaldībām” 14.panta pirmās daļas 1.punktu Liepājas valstspilsētas pašvaldība kopā ar sabiedrību ar ierobežotu atbildību “Liepājas Olimpiskais centrs” ir izveidojusi SIA “OC Liepāja”, kas nodrošina pilsētas sporta bāzes apsaimniekošanu, sporta sacensību un citu sporta pasākumu rīkošanu.

Liepājas pilsētas dome ar 2021.gada 21.janvāra lēmumu Nr.9/1 “Par pašvaldības līdzdalību kapitālsabiedrībās” ir izvērtējusi pašvaldības dalību SIA “OC Liepāja”, konstatējot, ka kapitālsabiedrības SIA “OC Liepāja” darbība atbilst Valsts pārvaldes iekārtas likuma 88.pantam. Kapitālsabiedrībai noteikts vispārējais stratēģiskais mērķis - veicināt iedzīvotāju veselīgu dzīvesveidu un sportu, nodrošinot pilsētas iedzīvotāju pietiekamu fizisko aktivitāti un izpratni par fizisko aktivitāšu nepieciešamību veselības saglabāšanā un nostiprināšanā, par prioritāriem atzīstot virzienu - bērnu un jauniešu sports, sports visiem, attīstību, kā arī turpināt attīstīt augstu sasniegumu sportu, uzturot kvalitatīvu sporta infrastruktūru pilsētā.

Atbilstoši sporta politikas plānošanas dokumentiem, stratēģiskajiem mērķiem un pamatnostādnēm - bērnu un jauniešu sports un sports visiem ir sporta politikas prioritāte. Lai sasniegtu plānošanas dokumentos definēto sporta stratēģisko mērķi, par attīstības virzieniem noteikti - iedzīvotāju pietiekama fiziskā aktivitāte un izpratne par fizisko aktivitāšu nepieciešamību veselības saglabāšanā un nostiprināšanā, sporta infrastruktūras pārvaldība un finansēšana, kā arī profesionālās ievirzes sporta izglītības programmu īstenošanas kvalitātes un efektivitātes veicināšana.

Liepājas pilsētas attīstības programmā 2015.-2020.gadam (programma spēkā līdz jaunas Attīstības programmas apstiprināšanai) ir izvirzītas divas rīcības - pielikuma Nr.2.1. “Rīcību plāns 2015.-2020.gadam” Rīcība 1.1.2.(11.) “Paplašināt iespējas vasaras nodarbinātībai un dažādu prasmju attīstīšanai” un Rīcība 1.3.4.(4.) “Turpināt attīstīt atbilstošu sporta infrastruktūru pilsētā (daudzfunkcionāla sporta kompleksa izveide, ūdens sporta bāzes modernizācija, tenisa kortu rekonstrukcija, sporta bāze “Draudzība”) un sporta inventāra, aprīkojuma iegāde”.

Bērnu un jauniešu sportisko aktivitāšu rezultātā tiek veicināta vienotas, saliedētas sabiedrības veidošanās. Lai Liepājas valstspilsētas pašvaldība nodrošinātu kvalitatīvu bērnu un jauniešu izglītošanu par veselīgu dzīvesveidu, kā arī nodrošinātu pieejamību bērnu un jauniešu sportam dažādos sporta veidos, nepieciešams, lai sporta infrastruktūra tiktu uzturēta atbilstošā kvalitātē.

SIA “OC Liepāja” ir pieredze sporta bāzes apsaimniekošanā, tai skaitā Liepājas valstspilsētas pašvaldības īpašumā esošo sporta bāžu - stadionu, sporta zāles, atpūtas kompleksa “Draudzība”, nekustamo īpašumu “Lauviņas”, “Varavīksnītes” - apsaimniekošanā. Līdz ar to SIA “OC Liepāja” pašvaldības deleģētos uzdevumus pašvaldības īpašumā esošajās sporta bāzēs var veikt efektīvāk, kā pati pašvaldība.

Nododot SIA “OC Liepāja” funkciju, tiks nodrošināts, ka pašvaldības īpašums tiks izmantots ne tikai pašvaldības profesionālās ievirzes sporta izglītības programmu īstenošanai, bet arī citu sporta un kultūras pasākumu rīkošanai. SIA “OC Liepāja” būs iespēja organizēt pasākumus tā, lai tie savstarpēji nepārklātos.

Pamatojoties uz Valsts pārvaldes iekārtas likuma 40.pantu, 41.panta pirmo daļu, likuma “Par pašvaldībām” 15.panta pirmās daļas 4. un 6.punktu, kā arī ievērojot Liepājas valstspilsētas pašvaldības domes pastāvīgās Izglītības, kultūras un sporta komitejas 2022.gada 13.janvāra lēmumu (sēdes protokols Nr.1), Liepājas valstspilsētas pašvaldības dome **nolemj:**

Noslēgt deleģēšanas līgumu (pielikumā) ar SIA “OC Liepāja” par no pašvaldības autonomās funkcijas, t.i., veicināt iedzīvotāju veselīgu dzīvesveidu un sportu, izrietošu uzdevumu deleģēšanu.

|  |  |
| --- | --- |
| Priekšsēdētājs | Gunārs Ansiņš |
| Nosūtāms: | Domes priekšsēdētāja birojam, Izpilddirektora birojam, Kapitālsabiedrību pārvaldības uzraudzības un revīzijas daļai, Juridiskajai daļai, Nekustamā īpašuma pārvaldei, Liepājas pilsētas Domes Sporta pārvaldei, Finanšu pārvaldei, SIA “OC Liepāja” |